Ján Madarás

RNDr. Ján Madarás, PhD. (* 16. január 1967, Poprad-Spišská Sobota) je slovenský geológ, odborník na tektoniku a popularizátor vedy na Slovensku. Od roku 2018 pôsobí ako generálny riaditeľ Ústavu vied o Zemi Slovenskej akadémie vied.

 Život 
V rokoch 19851990 študoval odbor geochémia, základná a ložisková geológia na Katedre mineralógie a petrológie na Prírodovedeckej fakulte Univerzity Komenského v Bratislave. Diplomovú prácu na tému Geologické a štruktúrno – petrografické pomery v oblasti strednej časti pohorelskej línie na J od Hrona obhájil v roku 1990. Jeho školiteľom bol doc. Marián Putiš. V tom istom roku obhájil rigoróznu skúšku a získal titul RNDr.

Od roku 1990 pôsobil na Geologickom ústave Dionýza Štúra na oddelení štruktúrnej geológie, kde spolupracoval s tímom špičkových odborníkov ako boli Peter Kováč, Jozef Hók a Michal Nemčok. Podieľal sa na riešení viacerých geovedných projektov a úloh. Riešil duktilnú deformáciu východnej a strednej časti pohorelskej strižnej zóny vo veporiku a styčnej zóny veporika a gemerika v oblasti Dobšinej a Slavošoviec. V roku 2001 obhájil na Katedre mineralógie a petrológie doktorát na tému Štruktúrna a petrotektonická analýza duktilných domén tatroveporika (Nízke Tatry, Veporské vrchy, Stolické vrchy, Revúcka vrchovina) a získal titul PhD. Venoval sa separácií a sukcesií predalpínskych a paleoalpínskych deformačných tektonických štruktúr v kryštalinických horninových komplexoch Západných Karpát. Formuloval model paleoalpínskeho deformačného vývoja v jednotke veporika. Ako člen rozsiahleho vedeckého kolektívu sa podieľal na pri príprave a realizácii digitálnej geologickej mapy Slovenskej republiky v mierke 1: 50 000 a prehľadnej geologickej mapy Slovenskej republiky v mierke 1: 200 000. Bol členom výskumnej skupiny pre problematiku rekognoskácie, vyhľadávania a monitorovania podzemných úložísk nebezpečného odpadu. Venuje sa neotektonickému výskumu územia Slovenska v spojitosti najmä s recentnou seizmickou aktivitou.

Absolvoval študijné pobyty na univerzite v Tübingene v Nemecku (1992), Kolskom vedeckom inštitúte v Apatitoch na polostrove Kola v Rusku (1992), Imperial College v Londýne (1992), na Karlovej univerzite v Prahe (1994), Geofyzikálnom ústave AV ČR (2007), a francúzskej geologickej službe BRGM v Orléans vo Francúzsku (1996).

Ján Madarás sa venuje popularizácii geológie. V rámci prác na ŠGÚDŠ bol autorom a realizátorom Sandbersko–pajštúnskeho geoparku v južnej časti pohoria Malých Karpát, vrátane jeho informačného sprievodcu a tabúľ informačných panelov.

V rokoch 20082010 pôsobil ako námestník riaditeľa Ľubomíra Hraška pre vedu a výskum Štátneho geologického ústavu Dionýza Štúra.

Od roku 2013 pôsobil na Geofyzikálnom ústave SAV, neskôr v roku 2015 spojenom s Geologickým ústavom SAV do Ústavu vied o Zemi Slovenskej akadémie vied. V roku 2018 bol zvolený za generálneho riaditeľa Ústavu vied o Zemi.

 Významné publikácie 
Učebnice, knihy
 Nemčok, M., Melichar, R., Marko, F., Madarás, J. a Hodáň, Š., 1995: Základy štruktúrnej geológie. Mineralia Slovaca – Monografia, Bratislava, 170 s.
 Madarás, J., Baráth, I., Gargulák, M., Kohút, M.. Kováčik, M.. Maglay, J., Malík, P., Nagy, A., Šimon, L., Šoltés, S., Vlačiky, M., Zlinská, A.. Ferenc, Š., Gaži, P., Plašienka, D., Pivko, D., Lehotský, R. & Biskupič, R., 2014: Sprievodca Sandberskopajštúnskym geoparkom. MŽPSR, ŠGÚDŠ, Bratislava, 101 s.

Články
 Nemčok, M., Hók, J., Kováč, P., Marko, F., Coward, M. P., Madaras, J., Houghton, J. J., Bezák, V., 1998: Tertiary extension development and extension / compression interplay in the West Carpathian mountain belt. Tectonophysics, 290, s. 137167.
 Fojtíková, L., Vavrycuk, V., Cipciar, A., Madarás, J., 2010: Focal mechanisms of micro-earthquakes in the Dobra Voda seismoactive area in the Male Karpaty Mts. (Little Carpathians), Slovakia. Tectonophysics, 492, 1-4, 213229.
 Vojtko, R., Marko, F., Preusser, F., Madarás, J., Kováčová, M., 2011: Late Quaternary fault activity in the Western Carpathians: evidence from the Vikartovce Fault (Slovakia). Geologica Carpathica, 62, 6, 563574.
 Vojtko, R., Králiková, S., Jeřábek, P., Schuster, R., Danišík, M., Fügenschuh, B., Minár, J. a Madarás, J., 2016: Geochronological evidence for the Alpine tectono-thermal evolution of the Veporic Unit (Western Carpathians, Slovakia). Tectonophysics, 666, 48–65.

 Ocenenia 
 2015: ďakovný list Slovenskej geologickej spoločnosti za budovanie geológie a šírenie dobrého mena a rozvoj Slovenskej geologickej spoločnosti

 Referencie 

 Externé odkazy 
 Ján Madarás – informačná stránka zamestnanca SAV
 Ján Madarás: Terénny výskum je pri poznaní v geológii kľúčový – rozhovor na portáli Veda na dosah CVTI SR (2017)

Kategória:Osobnosti zo Spišskej Soboty
Kategória:Osobnosti z Popradu
Kategória:Slovenskí geológovia
Kategória:Pracovníci Štátneho geologického ústavu Dionýza Štúra
Kategória:Pracovníci Slovenskej akadémie vied
Kategória:Absolventi Prírodovedeckej fakulty Univerzity Komenského